**NOTĂ INFORMATIVĂ**

**la proiectul legii privind regimul materialelor explozive cu destinaţie civilă**

În prezent lipseşte un act legislativ sau normativ care să reglementeze supravegherea şi controlul de stat asupra circulaţiei materialelor explozive cu destinaţie civilă, iar importul, depozitarea, păstrarea şi folosirea acestora se efectuează doar în baza „Regulilor unice de securitate la efectuarea lucrărilor cu exploziv”, aprobate în anul 1992 de către Serviciile supraveghere tehnică de stat din cadrul a 10 state membre a Comunităţii Statelor Independente, inclusiv şi Republica Moldova.

Dat fiind faptul că lipseşte un act legislativ care să reglementeze domeniul de referinţă şi luând în consideraţie multiplele acte de terorism din regiune, cu consecinţe grave, înregistrate pe teritoriul ţărilor europene, precum şi în scopul raţionalizării acestui proces prin stabilirea măsurilor de securitate la efectuarea operaţiunilor cu explozivi, care să asigure evitarea pericolului eminent pentru viaţa şi sănătatea cetăţenilor, Ministerul Afacerilor Interne a elaborat proiectul legii privind regimul materialelor explozive cu destinaţie civilă, considerând oportună aprobarea acestuia din următoarele considerente.

*Aspectul normativ*. Proiectul conţine unele norme de ordin general şi regimul procurării, importului, transportării, depozitării, preparării şi folosirii materialelor explozive cu destinaţie civilă, în special condiţiile de utilizare a acestora în domeniul extragerii prundişului din carierele de piatră.

Totodată, proiectul determină condiţiile de autorizare, drepturile şi obligaţiile agenţilor economici autorizaţi în domeniul importului, depozitării şi folosirii materialelor explozive cu destinaţie civilă.

Concomitent, proiectul stabileşte condiţiile, precum şi regulile de securitate în timpul transportării, păstrării, preparării şi folosirii materialelor explozive la efectuarea lucrărilor de explozie.

În acelaşi timp, proiectul reglementează condiţiile pe care trebuie să le întrunească persoanele care solicită autorizarea accesului la lucrări şi operaţiuni cu explozivi şi prevede controlul privind respectarea regimului materialelor explozive.

Proiectul vizează, nu în ultimul rând, şi sporirea nivelului de securitate a statului şi cetăţenilor în ansamblu.

 Aceste norme vor da posibilitatea de creare a climatului de siguranţă şi evitare a unor eventuale acte de terorism sau incidente cu explozivi.

Lipsa reglementării regimului materialelor explozive cu destinaţie civilă creează mari dificultăţi la realizarea sarcinilor de prevenire, contracarare a delictelor şi menţinere a ordinii de drept.

*Aspectul organizatoric*. Aprobarea proiectului nu presupune crearea de structuri specializate noi pentru realizarea prevederilor prevăzute în acesta.

*Aspectul financiar şi economic.* Implementarea proiectului propus nu va necesita cheltuieli financiare suplimentare, realizarea acestuia se va efectua din bugetul instituţiilor responsabile în limita resurselor disponibile.

**Ministrul afacerilor interne Alexandru JIZDAN**

##

##  Proiect

GUVERNUL REPUBLICII MOLDOVA

 HOTĂRÂRE nr.\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2017

cu privire la aprobarea proiectului de lege

privind regimul materialelor explozive cu destinaţie civilă

Guvernul HOTĂRĂŞTE:

Se aprobă şi se prezintă Parlamentului spre examinare proiectul de lege privind regimul materialelor explozive cu destinaţie civilă.

PRIM-MINISTRU                                                                Pavel FILIP

Contrasemnează:

Viceprim-ministru,

ministrul economiei                                                               Octavian Calmîc

Ministrul sănătăţii Ruxanda Glavan

Ministrul afacerilor interne Alexandru Jizdan

Ministrul justiţiei                                                               Vladimir Cebotari

Proiect

**PARLAMENTUL REPUBLICII MOLDOVA**

**L E G E**

**privind regimul materialelor explozive cu destinaţie civilă**

 Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul 1.** Domeniul de reglementare

(1) Prezenta lege stabileşte categoriile de materiale explozive cu destinaţie civilă, precum şi condiţiile în care procurarea, înstrăinarea, deţinerea, folosirea şi operaţiunile cu acestea sunt permise pe teritoriul Republicii Moldova.

(2) Prevederile prezentei legi nu se aplică:

a) explozivilor militari (hexogen, octogen etc.) din dotarea organelor administraţiei publice, care au competenţe în domeniul apărării naţionale, securităţii statului şi ordinii publice, al căror regim este reglementat prin legi şi acte normative speciale;

b) explozivilor nucleari;

c) precursorilor de explozivi;

d) adjuvanţilor;

e) muniţiilor;

f) gazelor, vaporilor, pulberilor, precum şi altor substanţe care nu explodează în condiţii prescrise de temperatură şi presiune sau după amestec cu aerul, dar care în anumite condiţii pot deveni explozive;

g) buteliilor/recipientelor al căror conţinut este sub formă de gaze, vapori sau lichide sub presiune;

h)tehnicilor de împuşcare fără flacără care se bazează pe destinderea bruscă a unor produse gazoase sub presiune;

i) articolelor pirotehnice.

(3) În cazul în care tratatele internaţionale la care Republica Moldova este parte conţin alte reguli decât cele prevăzute de legislaţia naţională privind materialele explozive, se aplică prevederile tratatului internaţional.

**Articolul 2.** Noţiuni principale

În sensul prezentei legi, termenii utilizaţi au următoarele semnificaţii:

noţiuni de bază:

*adjuvant* – substanţă utilizată la fabricarea unui produs chimic sau necesară unui produs în curs de elaborare care prezintă un risc de explozie, dar care este eliminat o dată cu terminarea fabricaţiei;

*artificier autorizat* – specialist autorizat, în modul stabilit, de către structura de specialitate din subordinea Ministerului Afacerilor Interne, să prepare şi/sau să manipuleze materiale explozive;

*etichetă* – înscris pe suport material, tipărit, aplicat/ataşat, pe/la materialele explozive cu destinaţie civilă, care însoţeşte produsul pe durata de viaţă a acestuia şi conţine în principal elemente de identificare, caracteristici tehnice, instrucţiuni de utilizare şi securitate, precum şi orice alte înscrisuri relevante pe care producătorul le consideră necesare;

*exploziv* – substanţe sau amestec de substanţe care, sub acţiunea căldurii sau unui factor mecanic, are proprietatea de a se descompune brusc şi violent, cu dezvoltare de căldură, lumină şi gaze, provocând o creştere mare a presiunii la locul exploziei şi dislocând mediul exterior;

*exploziv vrac* – exploziv, cum ar fi amestecurile explozive simple, care nu este încartuşat şi care la locul de utilizare este încărcat gravitaţional, prin pompare sau prin mijloace pneumatice;

*exploziv încartuşat* – exploziv conţinut într-un înveliş din hârtie, carton, masă plastică sau alt material şi care este utilizat sub această formă;

*materiale explozive cu destinaţie civilă* – substanţe, dispozitive, mijloace materiale de uz civil, folosite în scopuri industriale, cum ar fi: substanţe explozive, amestecuri explozive, emulsii explozive, mijloace de iniţiere, fitile detonante, fitile de siguranţă, fitile de aprindere, capse electrice, tuburi de şoc, relee detonante, în măsura în care se regăsesc într-una dintre categoriile prevăzute în anexele nr. 1 şi 2 la prezenta lege;

*operaţiune cu materiale explozive* – import, export, reexport, tranzit, introducere în ţară, scoatere din ţară, preparare, prelucrare, producere, confecţionare, asamblare, demontare, experimentare, testare, vânzare, cumpărare, transportare, transbordare, depozitare, păstrare, folosire, dezactivare, casare, distrugere, transmitere sub orice formă a materialelor explozive;

*precursori de explozivi* – anumite substanţe şi amestecuri care pot fi transformate într-un exploziv printr-o reacţie chimică, sau o serie de reacţii chimice;

*transport de materiale explozive* – orice deplasare fizică a materialelor explozive pe teritoriul Republicii Moldova, precum şi dinspre alte state către Republica Moldova sau invers, cu excepţia deplasărilor în cadrul aceluiaşi amplasament;

noţiuni privind tipurile de documente:

*certificat de utilizator final* – document, emis în condiţiile legii de autoritatea competentă, prin care se dovedeşte faptul că titularul îndeplineşte procedura legală de procurare, depozitare şi folosire a materialelor explozive, iar înstrăinarea materialelor explozive se va efectua numai cu acordul scris al producătorului sau furnizorului, în cazul vânzării materialelor explozive unei persoane străine. Certificatul de utilizator final garantează că materialele explozive importate, exportate sau reexportate vor fi utilizate conform destinaţiei specificate în autorizaţia de import, export sau reexport, eliberată de instituţia respectivă din Republica Moldova sau de peste hotare, responsabilă de controlul importului, exportului, reexportului şi tranzitului de mărfuri strategice;

*permis de procurare a materialelor explozive* – document, emis în condiţiile legii de autoritatea competentă, prin care se atestă dreptul titularului de a cumpăra, depozita şi folosi materiale explozive;

*permis de transfer al materialelor explozive* – document, eliberat de autorităţile competente, prin care se permite efectuarea unei operaţiuni de transfer de materiale explozive de pe teritoriul Republicii Moldova către un alt stat;

*permis de transport al materialelor explozive* – document, emis în condiţiile legii de autoritatea competentă, prin care se atestă dreptul titularului de a transporta materiale explozive dintr-un loc de păstrare în altul sau de la o persoană juridică la alta pe teritoriul Republicii Moldova ori dreptul la introducerea în ţară şi scoaterea din ţară, la importul şi tranzitul acestora;

noţiuni privind proprietăţile caracteristice ale explozivilor:

*brizanţă* – capacitatea explozivilor de a fragmenta, sfărâma sau distruge substanţe minerale, roci, construcţii din beton sau metal. Cu cât brizanţa unui exploziv este mai mare cu atât gradul de sfărmare este mai mare. Brizanţa explozivilor depinde de anumiţi factori cum ar fi energia potenţială a explozivilor datorită presiunii gazelor de explozie, viteza de detonaţie, densitatea explozivilor şi durata transformării expolzive;

*deflagraţie*– forma de transformare chimică a unor substanţe explozive cu reacţie ce se propagă cu o viteză de la câţiva centimetri până la câţiva zeci de metri pe secundă. Deflagraţia este specifică pulberilor omogene, neomogene şi compozite. Procesul de deflagraţie se caracterizează printr-o creştere rapidă şi continuă a presiunii gazelor, cu formarea unui lucru mecanic de dislocare sau aruncare, în sensul rezistenţei minime. Deflagraţia este declanşată printr-un impuls de natură termică (scânteie, flacără);

*detonaţie*– forma de transformare prin care ia naştere randamentul maxim al unei substanţe explozive cu o ardere completă a produşilor rezultaţi şi prin care se degajă cantitatea maximă de căldură şi minimă de gaze toxice;

*explozie*– fenomen chimic de descompunere rapidă a unui mediu exploziv care este instabil termodinamic, în cursul căreia energia interioară este transferată la exterior având loc un lucru mecanic care dislocuieşte mediul exterior. Explozia este un fenomen special de transformare chimică care poate lua forma detonaţiei (explozie detonantă) sau deflagraţiei (explozie deflagrantă), în funcţie de viteza de propagare care poate fi de câteva mii de metri pe secundă, respectiv de câteva zeci de metri pe secundă;

noţiuni privind clasificarea explozivilor din punct de vedere al efectului pe care-l poate avea asupra mediului:

*explozivi de mare putere* – exploziv pe bază de nitroglicerină sau nitroglicol (cu conţinut de peste 6 %), pentrită, hexogen, octogen şi amestecuri ale acestora, explozivi plastici, elastici şi fitile detonante. Ei sunt îmbunătăţiţi numai în stare pură sau în amestec cu alte substanţe pentru fabricarea mijloacelor de amorsare (capse de aprindere şi capse detonante), precum şi pentru declanşarea unei forme de descompunere a explozivilor ca detonaţie, explozie, deflagraţie, ardere. Explozivii de mare putere sunt folosiţi de obicei în minerit, demolări şi activităţi militare. Suflul detonării atinge viteza între 1000 şi 9000 metri pe secundă. În această categorie mai sunt incluşi fulminaţii de mercur, de argint, de cadmiu şi de cupru, azida de plumb, precum şi nitrurile de mercur şi argint;

*explozivi de putere medie* *(explozivi intermediari)* – categorie de explozivi din care fac parte trotilul (trinitrotoluenul – TNT), tetrilul şi ceilalţi explozivi nitro aromatici, precum şi cei pe bază de azotat de amoniu (amatol şi torpex) cu mai puţin de 6% nitroglicerină sau nitroglicol, explozivi pe bază de cloraţi şi percloraţi, gelurile explozive, amestecurile explozive simple de tip AMAL, emulsiile explozive şi dinamita RA. Aceşti explozivi se caracterizează printr-o sensibilitate mică la impulsuri mecanice, tehnice sau acustice, dar printr-o mare sensibilitate la activarea undei detonante. Aceşti explozivi realizează puntea de legătură între explozivii de amorsare primară şi încărcăturile de explozivi cu sensibilitate mai mică. Datorită proprietăţilor termoexplozive, aceştea sunt întrebuinţaţi la fabricarea capselor detonante, a fitilelor detonante sau a detonatorilor;

*explozivi de mică putere* *(explozivi neomogeni)* – categorie de explozivi din care fac parte amestecurile explozive simple de tip nitramon (AM-1) şi nitromonit, pulberile negre cu fum şi similare, amestecurile explozive cu peste 30% materii inhibitoare (clorură de sodiu, clorură de amoniu), explozivii antigrizutoşi, capsele detonante de orice tip, releele întârzietoare şi sistemele de iniţiere neelectrică. Explozivii neomogeni au sensibilitate mică faţă de acţiunile exterioare;

 *explozivi slabi* – categorie de explozivi din care fac parte pulberile coloidale fără fum, pe bază de nitroceluloză, de nitroglicerină şi amestecuri de nitroglicerină cu nitroglicoli, amestecurile incendiare, fitilele de amorsare Bickford şi pulberile eterogene. Explozivii slabi sunt explozivi a cărora formă de transformare explozivă este deflagraţia declanşată prin intermediul unui impuls de natură termică (flacără, scânteie). Principala caracteristică a acestor explozivi o constituie viteza mică a procesului de transformare explozivă. Din acest motiv, aceşti explozivi sunt întrebuinţaţi la executarea lucrărilor de dislocare a rocilor în bucăţi mari. Pulberile eterogene sunt întrebuinţate la fabricarea mijloacelor de amorsare ca fitilul Bickford, capsele de aprindere şi capsele detonante;

noţiuni privind clasificarea materialelor explozive după categorii:

*substanţă explozivă* – parte esenţială, principală, constitutivă a unui lucru care reprezintă un corp omogen alcătuit din atomi şi molecule formate din aceleaşi elemente solide, lichide sau gazoase ce posedă o anumită formă, culoare, miros, gust şi are proprietăţi de explozie;

*amestec exploziv* – combinaţie de substanţe diferite care îşi păstrează proprietăţile caracteristice, formând un melanj sau mixtură ce are proprietăţi de explozie;

*emulsie explozivă* – amestec dispens format din două lichide insolubile unul în celălalt, care în combinaţie are proprietăţi de explozie;

*dispozitiv exploziv* – ansamblu de piese legate între ele într-un anumit fel şi care îndeplineşte o funcţie bine determinată într-un sistem tehnic cu proprietăţi de explozie;

*mijloc exploziv* – resurse materiale sau ansamblu a celor necesare pentru realizarea unei acţiuni de punere în funcţionare a materialelor explozive şi efectuarea exploziei;

*alte materiale explozive* – materialele explozive care au proprietăţi caracteristice ce se atribuie la două sau mai multe categorii de materiale explozive sau nu pot fi încadrate perfect în una din aceste categorii.

**Articolul 3.** Delimitarea competenţelor

(1) Reglementarea juridică a controlului asupra materialelor explozive ţine de competenţa Parlamentului.

(2) În conformitate cu împuternicirile sale, Guvernul:

a) aprobă actele normative de aplicare a prezentei legi;

b) realizează politica de stat în domeniul circulaţiei şi folosirii materialelor explozive cu destinaţie civilă;

c) decide achiziţionarea materialelor explozive, inclusiv din circuitul civil, pentru autorităţile administraţiei publice care au competenţe în domeniul apărării naţionale, securităţii statului şi ordinii publice.

(3) Ministerul Afacerilor Interne este autoritatea competentă care exercită autorizarea, controlul şi supravegherea privind procurarea şi înstrăinarea materialelor explozive cu destinaţie civilă, precum şi cu privire la operaţiunile cu acestea, fiind unica autoritate care reprezintă Republica Moldova în cadrul transferurilor şi notificărilor de materiale explozive cu destinaţie civilă, în condiţiile prezentei legi.

În domeniul autorizării, controlului şi supravegherii asupra circulaţiei materialelor explozive, Ministerul Afacerilor Interne este abilitat cu următoarele funcţii:

a) elaborează instrucţiunile corespunzătoare privind regimul materialelor explozive cu destinaţie civilă, precum şi stabilirea formei şi conţinutului documentelor emise în temeiul prezentei legi;

b) autorizează, realizează controlul şi supravegherea privind procurarea, înstrăinarea, deţinerea, depozitarea şi folosirea materialelor explozive, precum şi efectuarea operaţiunilor cu acestea, în condiţiile prezentei legi;

c) notifică autorităţile abilitate în domeniu a statelor străine şi organizaţiilor internaţionale relevante privind transferul de materiale explozive cu destinaţie civilă efectuat de pe teritoriul Republicii Moldova către acestea;

d) eliberează, reperfectează, prelungeşte, suspendă şi retrage autorizaţia;

e) emite prescripţii privind înlăturarea încălcărilor ce ţin de condiţiile de autorizare.

(4) Organul de specialitate abilitat în domeniul securităţii industriale are următoarele funcţii:

a) efectuează controlul privind respectarea cerinţelor esenţiale de securitate la efectuarea operaţiunilor cu materiale explozive;

b) emite sesizări privind constatarea încălcărilor ce ţin de cerinţele esenţiale de securitate la efectuarea operaţiunilor cu materiale explozive;

c) aprobă prin ordin Lista standardelor de referinţă în domeniul materialelor explozive, care se publică în Monitorul Oficial al Republicii Moldova.

(5) Organul de specialitate abilitat în domeniul inspecţiei muncii are funcţii de exercitare a controlului de stat asupra respectării actelor legislative şi normative în domeniul muncii la efectuarea operaţiunilor cu materiale explozive.

(6) Organul de specialitate abilitat în domeniul protecţiei mediului are funcţii de exercitare a controlului de stat asupra respectării actelor legislative şi normative în domeniul protecţiei mediului ambiant la efectuarea operaţiunilor cu materiale explozive.

**Articolul 4.**Aspecte generale privind regimul materialelor explozive

(1) Introducerea pe piaţa Republicii Moldova a materialelor explozive este admisă numai în condiţiile în care acestea respectă cerinţele esenţiale de securitate aplicabile lor, prevăzute în anexa nr. 3 la prezenta lege, ce urmăreşte să asigure un nivel înalt de protecţie a sănătăţii umane şi siguranţei publice, protecţia şi siguranţa consumatorilor, precum şi protecţia mediului.

(2) Amestecurile explozive simple pot fi preparate manual sau mecanizat, pe baza instrucţiunilor tehnice elaborate in acest sens, cu respectarea cerinţelor esenţiale de securitate.

(3) Termenul de garanţie a materialelor explozive poate fi prelungit numai cu acordul producătorului.

**Articolul 5.**Restricţii şi interdicţii

Se interzice:

a) folosirea materialelor explozive în alte scopuri decât cele pentru care au fost fabricate;

b) accesul persoanelor neautorizate la efectuarea operaţiunilor cu materiale explozive;

c) folosirea materialelor explozive de către persoanele care nu au calitatea de artificier autorizat;

d) transportarea şi păstrarea materialelor explozive neetichetate în modul stabilit;

e) folosirea materialelor explozive cu termen de valabilitate expirat;

f) înstrăinarea sau transmiterea sub orice formă a materialelor explozive unei persoane care nu este autorizată în modul stabilit şi fără acordul scris al producătorului sau furnizorului pentru efectuarea acestei tranzacţii sau operaţiune;

g) efectuarea activităţilor prevăzute în autorizaţie, prin intermediari neautorizaţi;

h) depozitarea materialelor explozive în clădiri cu locuinţe;

i) păstrarea materialelor explozive în depozitele destinate articolelor pirotehnice.

**Capitolul II**

**CLASIFICAREA ŞI ETICHETAREA MATERIALELOR EXPLOZIVE**

**Articolul 6.**Categorii şi grupe de materiale explozive

(1) Materialele explozive se clasifică de către producători în funcţie de destinaţia lor, de tipul lor de utilizare şi de nivelul lor de risc, inclusiv de nivelul lor de zgomot.

(2) Materialele explozive se clasifică în următoarele categorii:

a) categoria 1 – substanţe explozive;

b) categoria 2 – amestecuri explozive;

c) categoria 3 – emulsii explozive;

d) categoria 4 – dispozitive explozive;

e) categoria 5 – mijloace explozive;

f) categoria 6 – alte materiale explozive.

(3) Materialele explozive se clasifică şi în grupe, conform anexei nr. 2.

**Articolul 7.** Etichetarea materialelor explozive

(1)Materialele explozive cu destinaţie civilă trebuie etichetate corespunzător cerinţelor stabilite pentru categoria din care face parte.

(2) Eticheta materialelor explozive cu destinaţie civilă trebuie să conţină obligatoriu următoarele informaţii:

a) denumirea comercială sau marca înregistrată;

b) numele şi adresa producătorului şi importatorului;

c) numărul ONU şi codul de clasificare;

d) data fabricării şi numărul lotului.

(3) Materialele explozive cu destinaţie civilă trebuie să fie însoţiţi de instrucţiuni şi informaţii de securitate şi sănătate în muncă privind transportul, depozitarea, utilizarea precum şi orice alte informaţii pe care producătorul le consideră necesare.

(4) Persoanele juridice care au dreptul să deţină materiale explozive pot solicita producătorilor informaţii suplimentare în ceea ce priveşte materialele explozive cu destinaţie civilă din punct de vedere tehnic, al securităţii şi sănătăţii în muncă, mediului, cu excepţia acelor informaţii care constituie proprietate industrială sau secrete de fabricaţie.

(5) Autorităţile competente pot solicita persoanelor juridice care au dreptul să deţină materiale explozive orice informaţii relevante privind materialele explozive cu destinaţie civilă.

(6) În cazul în care o persoană juridică care are dreptul să deţină materiale explozive sau autorităţile competente consideră necesară completarea instrucţiunilor, acestea trebuie aduse la cunoştinţa producătorului.

**Capitolul III
OBLIGAŢIILE PRODUCĂTORILOR, FURNIZORILOR, IMPORTATORILOR ŞI UTILIZATORILOR DE MATERIALE EXPLOZIVE**

**Articolul 8.** Obligaţiile producătorilor

(1) La introducerea materialelor explozive pe piaţă, producătorii asigură că acestea au fost proiectate şi fabricate în conformitate cu cerinţele esenţiale de securitate prevăzute în anexa nr. 3.

(2) Producătorii întocmesc documentaţia tehnică şi efectuează procedura relevantă de evaluare a conformităţii materialelor explozive.

(3) Producătorii păstrează documentaţia tehnică şi declaraţia de conformitate pe o perioadă de 10 ani după introducerea pe piaţă a explozivului.

(4) Producătorii se asigură că explozivii pe care i-au introdus pe piaţă poartă identificarea în conformitate sistemul de identificare şi trasabilitate a explozivilor.

(5) Producătorii se asigură că explozivii pe care i-au introdus pe piaţă sunt etichetaţi şi însoţiţi de instrucţiuni privind securitatea, într-o limbă uşor de înţeles pentru utilizatorii finali, după cum stabileşte statul în cauză. Instrucţiunile şi informaţiile privind securitatea, precum şi orice text imprimat pe etichete, trebuie să fie clare, de înţeles şi inteligibile.

(6) Producătorii care consideră sau au motive să creadă că un exploziv pe care l-au introdus pe piaţă nu este conform cu noile reglementări iau de îndată măsuri corective necesare pentru a aduce respectivul exploziv în conformitate, pentru a-l retrage sau pentru a-l rechema, după caz. În cazul în care explozivul reprezintă un risc, producătorii informează imediat în acest sens autorităţile naţionale competente din statul în care au pus la dispoziţie pe piaţă explozivul, indicând detaliile, în special cu privire la neconformitate şi la orice măsuri corective luate.

(7) Producătorii, în urma unei cereri motivate din partea unei autorităţi naţionale competente, furnizează acesteia toată informaţia şi documentaţia necesară, pe suport de hârtie sau în format electronic, pentru a demonstra conformitatea explozivului cu reglementările în vigoare, într-o limbă uşor de înţeles pentru autoritatea în cauză. Aceştea cooperează cu autoritatea respectivă, la cererea acesteia, cu privire la orice măsură luată pentru eliminarea riscurilor prezentate de explozivii pe care aceştea i-au introdus pe piaţă.

(8) La solicitarea autorităţilor competente sau persoanelor juridice care au dreptul să deţină materiale explozive, producătorii sunt obligaţi să completeze cu informaţie suplimentară instrucţiunile care însoţesc materialele explozive.

**Articolul 9.** Obligaţiile furnizorilor

(1)Furnizorii, inclusiv producătorii, de materiale explozive au obligaţia de a garanta calitatea materialele explozive şi de a inscripţiona ambalajele acestora cu datele prevăzute de reglementările în vigoare.

(2) Furnizorii vor elibera materiale explozive numai persoanelor juridice autorizate care deţin permis de procurare şi permis de transportare, numai pentru categoria şi cantitatea de materiale explozive înscrise în acestea şi numai după prezentarea certificatului de utilizator final.

**Articolul 10.** Obligaţiile importatorilor

(1)Importatorii au obligaţia să introducă pe teritoriul Republicii Moldova numai materiale explozive care sunt admise în circuitul civil şi sunt conforme cu cerinţele esenţiale de securitate.

(2) Înainte de introducere pe piaţă a unui exploziv, importatorii garantează că de către producător a fost îndeplinită procedura de evaluare a conformităţii şi au fost respectate cerinţele sistemului de identificare şi de trasabilitate a materialelor explozive.

(3) Dacă un importator consideră sau are motive să creadă că un exploziv nu este conform cu cerinţele esenţiale de securitate, acesta nu introduce explozivul pe piaţă înainte ca el să fie adus în conformitate, iar în cazul în care explozivul prezintă un risc, importatorul informează producătorul şi autoritatea prevăzută la art. 13 alin. (2).

(4) Importatorii indică pe exploziv denumirea lor, denumirea lor comercială înregistrată sau marca lor înregistrată şi adresa la care pot fi contactaţi sau, dacă acest lucru nu este posibil, pe ambalaj sau într-un document care însoţeşte explozivul. Datele de contact sunt comunicate într-o limbă uşor de înţeles pentru utilizatorii finali şi autorităţile de supraveghere a pieţei.

(5) Pot fi importate numai materiale explozive care sunt etichetate conform cerinţelor stabilite şi sunt însoţite de instrucţiuni privind securitatea, într-o limbă uşor de înţeles pentru utilizatorii finali, după cum stabileşte statul în cauză.

(6) Importatorii vor respecta condiţiile de transportare şi depozitare a materialelor explozive, astfel încât să nu fie periclitate cerinţele esenţiale de securitate.

(7) Importatorii care consideră sau au motive să creadă că un exploziv pe care l-au introdus pe piaţă nu este conform cu noile reglementări iau de îndată măsuri corective necesare pentru a aduce respectivul exploziv în conformitate, pentru a-l retrage sau pentru a-l rechema, după caz. În cazul în care explozivul reprezintă un risc, importatorii informează imediat în acest sens autorităţile naţionale competente din statul în care au pus la dispoziţie pe piaţă explozivul, indicând detaliile, în special cu privire la neconformitate şi la orice măsuri corective luate.

(8) Importatorii păstrează o copie de declaraţie de conformitate la dispoziţia autorităţilor de supraveghere a pieţei pentru o perioadă de 10 ani după introducerea pe piaţă a explozivului şi se asigură că documentaţia tehnică poate fi pusă la dispoziţia acestor autorităţi la cerere.

(9) Importatorii, în urma unei cereri motivate din partea unei autorităţi naţionale competente, furnizează acesteia toată informaţia şi documentaţia necesară, pe suport de hârtie sau în format electronic, pentru a demonstra conformitatea explozivului cu reglementările în vigoare, într-o limbă uşor de înţeles pentru autoritatea în cauză. Aceştea cooperează cu autoritatea respectivă, la cererea acesteia, cu privire la orice măsură luată pentru eliminarea riscurilor prezentate de explozivii pe care aceştea i-au introdus pe piaţă.

(10) Importatorii de materiale explozive au obligaţia de a ţine evidenţele privind intrările, ieşirile, stocurile, cantitatea comercializată de materiale explozive, care vor fi puse la dispoziţia organelor de control la solicitarea acestora.

**Articolul 11.** Obligaţiile utilizatorilor

(1) Materialele explozive vor fi utilizate strict numai în scopuri pentru care au fost fabricate.

(2) Utilizatorii de materiale explozive vor respecta condiţiile de transportare, depozitare, preparare şi încartuşare a acestora.

(3) Utilizatorii de materiale explozive vor asigura cu pază spaţiile de depozitare, prelucrare şi încartuşare a acestora, precum şi teritoriul adiacent, conform condiţiilor stabilite.

(4) Utilizatorii de materiale explozive vor asigura respectarea actelor legislative şi actelor normative în domeniul muncii la efectuarea operaţiunilor cu materiale explozive.

(5) Persoanele juridice autorizate pentru desfăşurarea operaţiunilor cu materiale explozive au obligaţia de a ţine evidenţele privind intrările, ieşirile, consumul, stocurile, cantitatea preparată, încartuşată şi comercializată de materiale explozive, care vor fi puse la dispoziţia organelor de control la solicitarea acestora.

(6) Utilizatorii de materiale explozive vor asigura condiţiile de securitate deplină şi de inofensivitate a acestora.

**Capitolul IV
REGIMUL OPERAŢIUNILOR CU MATERIALE EXPLOZIVE**

**Articolul 12.** Condiţiile de acordare a avizului pentru acces

 la lucrările şi operaţiunile cu materiale explozive

(1) Avizul pentru acces la lucrările şi operaţiunile cu materiale explozive se acordă persoanelor fizice dacă nu se află în una din situaţiile specificate la alin. (2) din prezentul articol şi întrunesc cumulativ următoarele condiţii:

a) au împlinit vârsta de 21 ani;

b) sunt apte din punct de vedere psihologic şi medical (concluzie narcologică şi psihiatrică, eliberate cu cel mult 12 luni înaintea depunerii cererii) pentru a efectua lucrări şi operaţiuni cu materiale explozive.

(2) Avizul prevăzut la alin. (1) nu se acordă persoanelor care se află în una din următoarele situaţii:

a) sunt învinuite sau inculpate în cauze penale pentru fapte săvârşite cu intenţie, potrivit legislaţiei în vigoare;

b) au antecedente penale;

c) au fost condamnate prin hotărâre judecătorească irevocabilă pentru infracţiuni comise cu intenţie cu folosirea armelor sau muniţiilor, a materialelor explozive sau toxice, precum şi a substanţelor narcotice, psihotrope şi a precursorilor;

d) au fost condamnate prin hotărâre judecătorească irevocabilă la pedeapsă de privaţiune de libertate pentru infracţiuni comise cu intenţie;

e) prezintă pericol pentru ordinea publică, viaţa şi integritatea corporală a persoanelor şi se află la evidenţă specială în organele de poliţie;

f)  în privinţa cărora au fost aplicate ordinul de restricţie de urgenţă sau ordonanţa de protecţie;

g) au fost private prin hotărâre judecătorească irevocabilă de dreptul de a ocupa anumite funcţii sau de a exercita o anumită activitate.

(3) Avizul prevăzut la alin. (1) se eliberează de serviciul abilitat al Ministerului Afacerilor Interne, la solicitarea persoanei juridice care are dreptul să deţină materiale explozive. Cererea se soluţionează în termen de 30 de zile lucrătoare de la data depunerii.

(4) Dacă autoritatea competentă în soluţionarea cererii constată că nu sunt îndeplinite condiţiile prevăzute la alin. (1) sau că persoana pentru care este solicitat avizul se află în una din situaţiile specificate la alin. (2), acestuia i se refuză eliberarea avizului pentru acces la lucrările şi operaţiunile cu materiale explozive şi i se comunică în scris, în termenul stipulat la alin. (3), decizia luată.

(5) Deciziile emise în condiţiile alin. (4) pot fi contestate potrivit legislaţiei privind contenciosul administrativ.

**Articolul 13.** Efectuarea operaţiunilor cu materiale explozive

(1) Operaţiunile cu materiale explozive pot fi efectuate pe teritoriul Republicii Moldova numai de către persoanele juridice autorizate sau prin intermediul lor, în condiţii stabilite de prezenta lege.

(2) Persoanele juridice pot efectua operaţiuni cu materiale explozive în bază de autorizaţie eliberată de Ministerul Afacerilor Interne.

(3) Se supun reglementării prin autorizare operaţiunile cu materiale explozive după cum urmează: producerea, vânzarea, depozitarea, importul, exportul, reexportul, tranzitul materialelor explozive cu destinaţie civilă şi/sau efectuarea lucrărilor cu acestea.

(4) În cadrul activităţii persoanelor juridice autorizate pentru desfăşurarea operaţiunilor cu materiale explozive, operaţiunile specifice cu materiale explozive pot fi efectuate numai de către artificieri autorizaţi sau sub supravegherea acestora, de către personal auxiliar.

**Articolul 14.** Condiţiile de autorizare şi taxa de autorizaţie

(1) Autorizaţia pentru desfăşurarea operaţiunilor cu materiale explozive prevăzute la art. 13 alin. (3) se acordă persoanei juridice care întruneşte următoarele condiţii:

a) deţine spaţii destinate pentru depozitarea materialelor explozive, care corespund condiţiilor stipulate la anexa nr. 4;

b) deţine spaţii destinate pentru prepararea sau încartuşarea materialelor explozive, care corespund condiţiilor indicate la anexa nr. 5;

c) dispune de transport specializat pentru transportul mărfurilor periculoase, corespunzător condiţiilor stabilite în Acordul european referitor  la transportul  rutier internaţional al mărfurilor periculoase (ADR), încheiat la Geneva la 30 septembrie 1957, la care Republica Moldova a aderat prin Hotărârea Parlamentului nr. 44-XIV din 4 iunie 1998, sau are încheiat contract de prestare a serviciilor de transport cu o persoană care dispune de transport specializat pentru transportul mărfurilor periculoase;

d) cel puţin un angajat deţine calitatea de artificier autorizat;

e) toţi angajaţii întreprinderii întrunesc condiţiile prevăzute la art. 12 alin. (1), nu se află în niciuna din situaţiile stipulate la art. 12 alin. (2) şi dispun de aviz pentru acces la lucrările şi operaţiunile cu materiale explozive, eliberat de către serviciul abilitat al Ministerului Afacerilor Interne.

(2) Taxa pentru eliberarea autorizaţiei pentru genul de activitate prevăzut la art. 13 alin. (3) este de 20 000 de lei.

(3) Taxa pentru reperfectarea autorizaţiei şi/sau pentru eliberarea copiei de pe autorizaţie se stabileşte în proporţie de 10 la sută din taxa pentru eliberarea licenţei, iar a duplicatului licenţei este de 500 de lei.

(4) Taxa pentru eliberarea, prelungirea, reperfectarea autorizaţie şi/sau eliberarea duplicatului sau copiei de pe aceasta pentru activitatea particulară de pază se transferă pe contul unităţii care prestează serviciile respective.

(5) Tipul formularului de autorizaţie şi al anexei la ea, precum şi procedura de eliberare, reperfectare şi/sau de eliberare a copiei de pe autorizaţie, sau de eliberare a duplicatului autorizaţiei se stabilesc prin normele de aplicare a prezentei legi.

**Articolul 15.**Documentele necesare pentru obţinerea

 sau prelungirea autorizaţiei

(1) Pentru obţinerea autorizaţiei, administratorul întreprinderii sau organizaţiei ori persoana autorizată de acesta, personal depune la autoritatea de autorizare o cerere de modelul stabilit de această autoritate, semnată olograf de persoana care depune cererea, care conţine:

a) denumirea, forma juridică de organizare, adresa juridică şi de e-mail, numărul de telefon, sediul, IDNO al întreprinderii sau al organizaţiei;

b) genul de activitate, integral sau parţial, pentru a cărui desfăşurare solicitantul de autorizaţie intenţionează să obţină autorizaţie sau să o prelungească;

c) asumarea pe propria răspundere de către solicitantul de autorizaţie a responsabilităţii pentru respectarea condiţiilor de autorizare la desfăşurarea genului de activitate pentru care se solicită autorizaţie şi pentru autenticitatea documentelor prezentate.

(2) La cererea pentru eliberarea autorizaţiei se anexează:

a) copia documentului ce atestă înregistrarea întreprinderii;

b) extras din ordinul privind numirea în funcţie a conducătorului întreprinderii sau copia procesului-verbal al şedinţei asociaţiilor privind numirea în funcţie a administratorului întreprinderii;

c) copia buletinului de identitate pentru fiecare angajat;

d) avizul psihologului pentru fiecare angajat, eliberat cu cel mult 12 luni înaintea depunerii cererii;

e) certificatul de la medicul narcolog pentru fiecare angajat, eliberat cu cel mult 12 luni înaintea depunerii cererii;

f) certificatul de la medicul psihiatru pentru fiecare angajat, eliberat cu cel mult 12 luni înaintea depunerii cererii;

g) declaraţie cu privire la lipsa antecedentelor penale şi contravenţionale conform cerinţelor de la art.12 alin.(2) din prezenta lege;

h) copia titlului de proprietate sau a contractului de locaţiune pentru spaţiile de depozitare, preparare sau încartuşare a materialelor explozive;

i) copia documentului care atestă că deţine transport specializat pentru transportarea mărfurilor periculoase sau a contractului încheiat cu un agent economic care poate presta legal astfel de servicii;

j) copia documentului care atestă deţinerea calificării de artificier autorizat, cel puţin pentru un angajat;

k) dovada achitării taxei prevăzută la art. 14.

(3) Odată cu recepţionarea solicitării, autoritatea de autorizare:

a) emite certificatul constatator cu privire la recepţionarea cererii;

b) după caz, în scopul verificării întrunirii condiţiilor declarate şi specificate la art.12 din prezenta lege, solicită informaţia necesară de la Serviciul de Informaţii şi Securitate, pe care acesta este obligat să o acorde în maxim 10 zile lucrătoare;

c) solicită o vizită de control de la organul/organele de control aferente, cu eliberarea în cel mult 10 zile a procesului-verbal de control corespunzător, cu scopul constatării întrunirii condiţiilor stabilite de prezenta lege pentru spaţiile destinate operaţiunilor cu materiale explozive.

(4) La cererea pentru prelungirea autorizaţiei se anexează numai documentele care necesită actualizare sau conţin date diferite de cele prezentate la momentul eliberării autorizaţiei.

(5) Documentele se depun în original sau în copii cu prezentarea originalelor pentru verificare şi autentificare.

(6) Solicitarea altor documente decât cele prevăzute de prezentul articol se interzice.

(7) Cererea pentru eliberarea/prelungirea autorizaţiei şi documentele anexate la ea se înregistrează conform borderoului, a cărui copie se expediază (se înmânează) solicitantului de autorizaţie, cu menţiunea privind data înregistrării cererii, autentificată prin semnătura persoanei responsabile a autorităţii de autorizare.

(8) Cererea pentru eliberarea/prelungirea autorizaţiei nu se înregistrează, în cazul în care:

a) aceasta a fost depusă (semnată) de către o persoană care nu are împuternicirile respective;

b) documentele au fost perfectate cu încălcarea cerinţelor prezentului articol.

(9) Despre refuzul înregistrării cererii pentru eliberarea/prelungirea autorizaţiei, solicitantul/titularul de autorizaţie este informat în scris în cel mult 3 zile lucrătoare din ziua adresării, indicându-se temeiurile refuzului.

(10) După înlăturarea cauzelor ce au servit temei pentru refuzul înregistrării cererii pentru eliberarea/prelungirea autorizaţiei, solicitantul/titularul de autorizaţie poate depune o nouă declaraţie, care se examinează în modul stabilit.

**Articolul 16.** Eliberarea sau prelungirea autorizaţiei

(1) Modul de solicitare, acordare, suspendare şi retragere a autorizaţiei pentru activitatea prevăzută la art.13 alin.(3) se reglementează de Legea nr.160 din 22 iulie 2011 privind reglementare prin autorizare a activităţii de întreprinzător în partea în care nu este reglementat de prezenta lege.

(2) Documentele pentru eliberarea/prelungirea sau reperfectarea autorizaţiei pentru activitatea prevăzută la art.13 alin.(3) se examinează în termen de 10 zile lucrătoare de la eliberarea certificatului constatator cu privire la recepţionarea cererii, iar despre decizia adoptată se informează în scris solicitantul, în baza căreia se achită taxa prevăzut la art. 14.

(3) Autorizaţia pentru activitatea prevăzută la art.13 alin.(3) se perfectează în termen de 3 zile lucrătoare, până la expirarea termenului stabilit pentru eliberarea acesteia, începînd cu ziua primirii documentului care confirmă achitarea taxei. Menţiunea despre data primirii documentului, care confirmă achitarea taxei pentru eliberarea autorizaţiei, se face pe cererea primită sau pe versoul deciziei de eliberare/prelungire a autorizaţiei.

(4) Dacă solicitantul, în termen de 30 de zile de la data la care i s-a expediat (înmânat) înştiinţarea despre adoptarea deciziei privind eliberarea/prelungirea sau reperfectarea autorizaţiei, nu a prezentat (nemotivat) documentul ce confirmă achitarea taxei pentru eliberarea/prelungirea sau reperfectarea acesteia, autoritatea de autorizare este în drept să suspende decizia privind eliberarea/prelungirea sau reperfectarea autorizaţiei.

(5) Autorizaţia pentru activitatea prevăzută la art.13 alin.(3) se eliberează pe un termen de 5 ani.

(6) În cazul în care titularul de autorizaţie intenţionează să desfăşoare genul de activitate indicat în autorizaţie după expirarea termenului ei de valabilitate, el este în drept să solicite prelungirea termenului de valabilitate a autorizaţiei pe termen de 5 ani, cu achitarea taxei pentru autorizaţie, stabilit conform legii, cu cel mult 30 de zile înainte de expirarea termenului de valabilitate a autorizaţiei, dar nu mai târziu de ultima zi de expirare a termenului de valabilitate a acesteia. În acest caz, pe autorizaţie se va aplica menţiunea privind prelungirea termenului de valabilitate, cu indicarea termenului nou. Menţiunea privind prelungirea termenului de valabilitate poate fi aplicată pe acelaşi formular al autorizaţiei sau, după caz, pe un formular nou, până la expirarea termenului anterior de valabilitate a autorizaţiei. În cazul dat, termenul nou de valabilitate a autorizaţiei va curge din ultima zi calendaristică în care a expirat termenul anterior de valabilitate a acesteia. Menţiunea privind prelungirea valabilităţii autorizaţiei se autentifică cu ştampila autorităţii de autorizare şi cu semnătura conducătorului.

(7) Titularul de autorizaţie nu este în drept să transmită autorizaţia sau copia de pe aceasta altei persoane.

(8) Pentru fiecare filială sau altă subdiviziune separată a titularului de autorizaţie la care va fi efectuată activitatea pe baza autorizaţiei obţinute, titularului de autorizaţie i se eliberează copii autorizate de pe aceasta. Copiile confirmă dreptul filialei sau al altei subdiviziuni separate a titularului de autorizaţie de a desfăşura activităţi pe baza autorizaţiei obţinute.

(9) În cazul în care titularul de autorizaţie creează o nouă filială sau o altă nouă subdiviziune separată, el este obligat să depună la autoritatea de autorizare o cerere de reperfectare a autorizaţiei în vederea includerii în anexa la autorizaţie a unei noi adrese de desfăşurare a activităţii, cu solicitarea copiei (copiilor) autorizate de pe autorizaţie, precum şi documentele prevăzute la art. 15.

(10) În caz de lichidare a filialei sau a altei subdiviziuni separate a titularului de autorizaţie care a desfăşurat activităţi  conform autorizaţiei obţinute, acesta depune la autoritatea de autorizare o cerere de reperfectare a autorizaţie în vederea excluderii adresei respective din anexa la autorizaţie.

(11) Solicitarea şi eliberarea duplicatului autorizaţiei se efectuează în conformitate cu prevederile art.8 al Legii nr.160 din 22 iulie 2011 privind reglementare prin autorizare a activităţii de întreprinzător (Monitorul Oficial, 2011, Nr. 170-175, art. 494).

**Articolul 17.** Reperfectarea autorizaţiei

(1) Temeiurile pentru reperfectarea autorizaţiei sunt schimbarea denumirii titularului de autorizaţie şi modificarea altor date ce se conţin în autorizaţie fără a căror actualizare însă nu poate fi identificată legătura dintre autorizaţie şi titularul acesteia.

(2) La apariţia temeiurilor pentru reperfectarea autorizaţiei titularul acesteia este obligat, în termen de 10 zile lucrătoare, să depună la autoritate de autorizare o cerere de reperfectare a autorizaţiei împreună cu autorizaţia care necesită reperfectare şi documentele (sau copiile de pe acestea, cu prezentarea ulterioară a originalelor pentru verificare), ce confirmă modificările în cauză.

(3) Autoritatea de autorizare, în termen de 10 zile lucrătoare de la data depunerii cererii de reperfectare a autorizaţiei şi a documentelor anexate la ea, emite decizia privind reperfectarea autorizaţiei şi o comunică solicitantului. Autorizaţia reperfectată se eliberează pe acelaşi formular sau, după caz, pe un formular nou, ţinându-se cont de modificările indicate în cerere, totodată se eliberează copiile necesare de pe această autorizaţie.

(4) Autorizaţia se consideră reperfectată dacă autoritatea de autorizare nu-i comunică solicitantului de autorizaţie decizia în termenul prevăzut la alin.(3). După expirarea termenului de adoptare a deciziei privind reperfectarea autorizaţiei şi în lipsa unei comunicări în scris privind respingerea cererii de reperfectare a autorizaţiei, se consideră că autorizaţia a fost reperfectată. Autorizaţia este reperfectată şi în cazul în care autoritatea de autorizare constată intervenirea aprobării tacite pentru documentele suplimentare ce atestă temeiul reperfectării autorizaţiei.

(5) Termenul de valabilitate a autorizaţiei reperfectate nu poate depăşi termenul de valabilitate indicat în autorizaţia precedentă.

(6) La reperfectarea autorizaţiei, în cazul în care autorizaţia reperfectată se eliberează pe un formular nou, autoritatea de autorizare adoptă decizia despre recunoaşterea nevalabilităţii autorizaţiei precedente.

(7) În perioada examinării cererii privind reperfectarea autorizaţiei titularul acesteia îşi continuă activitatea în baza certificatului constatator, eliberat de autoritatea de autorizare.

(8) Autorizaţia care nu a fost reperfectată în termenul stabilit se recunoaşte ca fiind nevalabilă.

(9) Autoritatea suspendă termenul de examinare a cererii dacă:

a) aceasta a fost depusă (semnată) de o persoană care nu are împuternicirile necesare;

b) documentele au fost perfectate cu încălcarea cerinţelor alin. (2).

(10) Despre suspendarea termenului de reperfectare a autorizaţiei, titularul de autorizaţie este informat în scris în cel mult 3 zile lucrătoare de la ziua adresării, indicându-se temeiurile suspendării. Solicitantul este obligat să notifice autoritatea despre înlăturarea cauzelor ce au servit drept temei pentru suspendarea termenului, fiind astfel reluat termenul de examinare din ziua suspendării.

(11) Modificările datelor indicate în documentele anexate la cererea pentru eliberarea autorizaţiei care nu duc la schimbarea datelor reflectate în autorizaţie nu sunt temei pentru reperfectarea autorizaţiei.

**Articolul 18.**  Temeiurile de suspendare temporară sau de retragere a autorizaţiei

(1) Drept temei pentru realizarea acţiunilor prevăzute de lege pentru suspendarea temporară a autorizaţiei servesc:

a) cererea titularului de autorizaţie privind suspendarea acesteia;

b) nerespectarea de către titularul de autorizaţie a termenului de depunere a cererii de eliberare a duplicatului autorizaţiei pierdute sau deteriorate;

c) nerespectarea prescripţiei privind lichidarea încălcărilor ce ţin de condiţiile pe care trebuie să le întrunească spaţiile de depozitare, preparare sau încartuşare a materialelor explozive, precum şi condiţiile de asigurare cu pază şi sisteme de alarmare împotriva efracţiei a acestora;

d) neîndeplinirea obligaţiilor prevăzute la art.10 şi 11.

(2) Autorizaţia se suspendă temporar şi în alte cazuri prevăzute expres de legislaţie.

(3) Termenul de valabilitate a autorizaţiei nu se prelungeşte pe perioada de sistare temporară a acesteia.

(4) Drept temei pentru realizarea acţiunilor prevăzute de lege pentru retragerea autorizaţiei servesc:

a) cererea titularului de autorizaţie privind retragerea acesteia;

b) decizia cu privire la anularea înregistrării de stat a titularului de autorizaţie;

c) depistarea unor date neautentice în documentele prezentate autorităţii de autorizare;

d) stabilirea faptului de transmitere a autorizaţiei sau a copiei de pe aceasta altei persoane în scopul desfăşurării genului de activitate autorizat;

e) neînlăturarea, în termenul stabilit, a circumstanţelor care au dus la suspendarea temporară a  autorizaţiei;

f) nerespectarea a doua oară a prescripţiilor privind lichidarea încălcărilor ce ţin de condiţiile pe care trebuie să le întrunească spaţiile de depozitare, preparare sau încartuşare a materialelor explozive, precum şi condiţiile de asigurare cu pază şi sisteme de alarmare împotriva efracţiei a acestora;

g) nerespectarea de către titularul de autorizaţie a restricţiilor şi a interdicţiilor prevăzute la art.5;

h) nerespectarea de către titularul de autorizaţie a condiţiilor de autorizare prevăzute la art.14 alin.(1);

(5) Autorizaţia se retrage şi în alte cazuri prevăzute expres de legislaţie.

(6) În cazul retragerii autorizaţiei, taxa pentru autorizaţie nu se restituie.

(7) Titularul de autorizaţie este obligat, în decurs de 10 zile lucrătoare de la data adoptării deciziei de retragere a autorizaţiei, să depună la autoritatea de autorizare autorizaţia retrasă.

(8) În caz de retragere a autorizaţiei pentru activitatea prevăzută la art.13 alin.(3), titularul acesteia este obligat să transporte şi să depoziteze întreaga cantitate de materiale explozive la o persoană juridică autorizată să desfăşoare depozitarea materialelor explozive cu destinaţie civilă, pentru a se conforma măsurilor de securitate şi siguranţă stabilite de autorităţile competente.

(9) În caz de retragere a autorizaţiei, titularul acesteia are dreptul să comercializeze sau să înstrăineze materialele explozive, care îi aparţin, persoanelor juridice autorizate să efectueze operaţiuni cu acestea.

**Articolul 19.** Experimentarea explozivilor

(1) Experimentarea unor noi explozivi cu destinaţie civilă în vederea cunoaşterii caracteristicilor şi parametrilor tehnici pentru introducerea în procesul de preparare, încartuşare şi utilizare se va realiza numai în poligoane destinate activităţilor cu explozivi.

(2) Experimentarea în lucrări subterane sau la suprafaţă a unor noi explozivi cu destinaţie civilă se face numai de către artificieri autorizaţi.

 **Articolul 20.** Prepararea şi încartuşarea amestecurilor explozive simple la locul de utilizare

 (1) Prepararea şi încartuşarea amestecurilor explozive simple la locul de utilizare se face în spaţii special amenajate pe baza documentaţiei tehnice, care întrunesc condiţiile prevăzute la anexa nr. 5.

 (2) Prepararea amestecurilor explozive simple vrac se efectuează pe baza instrucţiunilor tehnice şi de securitate şi sănătate în muncă elaborate de persoana juridică autorizată pentru desfăşurarea operaţiunilor cu materiale explozive.

(3) Cantitatea de amestec exploziv simplu vrac care se prepară nu trebuie să depăşească cantitatea stabilită prin dispoziţia de împuşcare.

(4) În cazul în care se prepară o cantitate mai mare decât cea prevăzută prin dispoziţia de împuşcare, surplusul trebuie păstrat în depozite autorizate şi se va consuma în maxim 10 zile de la data preparării.

(5) În situaţia în care surplusul de amestec exploziv simplu vrac nu poate fi consumat în termenul de 10 zile de la data preparării se va proceda la distrugerea cantităţii rămasă neutilizată.

(6) În cazul preparării manuale a amestecurilor explozive simple vrac pe platformă, se vor respecta următoarele:

a) platforma se amplasează la distanţa de securitate faţă de alte obiective şi va fi prevăzută cu acoperiş de tip uşor;

b) platforma va fi împrejmuită şi avertizată pentru a interzice accesul persoanelor fără atribuţii de serviciu în această zonă.

(7) În cazul în careprepararea amestecurilor explozive simple vrac se efectuează mecanizat cu instalaţii destinate în acest scop, se vor respecta următoarele:

a) în cazul în care se folosesc instalaţii fixe acestea se amplasează respectând distanţele de securitate faţă de alte obiective, în funcţie de cantităţile maxime care se prepară;

b) în cazul în care se folosesc instalaţii mobile, acestea se amplasează în apropierea locului de utilizare a amestecului exploziv simplu vrac şi se avertizează pentru a interzice accesul persoanelor fără atribuţii de serviciu în această zonă.

**Articolul 21.** Depozitarea materialelor explozive

(1) Materialele explozive pot fi depozitate numai în spaţii destinate în acest scop – depozite – construite şi amenajate în baza unei documentaţii tehnice, care întrunesc condiţiile prevăzute la anexa nr. 4.

(2) Capacitatea maximă de depozitare a oricărui depozit de materialele explozive cu destinaţie civilă se stabileşte în echivalent trotil.

(3) În situaţia în care un depozit de materiale explozive este utilizat de mai multe persoane juridice autorizate pentru desfăşurarea operaţiunilor cu materiale explozive, în baza unor contracte de custodie sau închiriere, evidenţele se păstrează separat pentru fiecare agent economic de către gestionarul depozitului.

(4) Paza depozitelor de materiale explozive trebuie asigurată permanent de personal dotat cu arme de foc letale în condiţiile respectării reglementărilor legale în vigoare.

(5) La toate depozitele de materiale explozive se ţine o evidenţă pe schimburi a intrărilor, ieşirilor şi consumurilor de materiale explozive.

(6) Registrele de evidenţă a materialelor explozive, precum şi documentele cu ajutorul cărora se ţine evidenţa mişcărilor acestor produse – intrări, ieşiri, consum – au caracterul de acte cu regim special.

(7) În registrele de evidenţă a materialelor explozive se interzice a se efectua modificări, ştersături sau a se rupe file.

(8) Gestiunea depozitelor de materiale explozive se asigură de către gestionarul depozitului sau înlocuitorul acestuia, care sunt desemnaţi prin ordin de către agentul economic deţinător al depozitului, din rândul artificierilor autorizaţi.

(9) Orice lipsă de materiale explozive trebuie anunţată imediat ce se constată, Inspectoratului de poliţie care deserveşte teritoriul administrativ în raza căruia s-a produs evenimentul.

**Articolul 22.** Comercializarea materialelor explozive

(1) Persoanele juridice care au dreptul să desfăşoare activitatea prevăzută la art.13 alin.(3) pot comercializa materiale explozive numai unei persoane juridice autorizată de autoritatea prevăzută la art.30 alin.(3), precum şi cu acordul scris al producătorului sau furnizorului, în cazul vânzării materialelor explozive unei persoane străine.

(2) Comercializarea sau transmiterea sub orice formă a materialelor explozive unui alt agent economic autorizat în domeniu, se efectuează numai dacă acesta întruneşte condiţiile legale de procurare, transportare, depozitare şi folosire a materialelor explozive

(3) Persoanele juridice autorizată pentru desfăşurarea operaţiunilor cu materiale explozive îşi pot rezerva dreptul de a refuza tranzacţiile atunci când există suspiciuni privind provenienţa / utilizarea materialelor explozive, caz în care anunţă imediat despre acest lucru autorităţilor de control competente.

**Articolul 23.** Transportul materialelor explozive

(1) Transportul materialelor explozive se efectuează cu mijloace de transport speciale, marcate în modul stabilit, în conformitate cu Acordul european referitor  la transportul  rutier internaţional al mărfurilor periculoase (ADR), încheiat la Geneva la 30 septembrie 1957, la care Republica Moldova a aderat prin Hotărârea Parlamentului nr. 44-XIV din 4 iunie 1998.

(2) La transportul rutier conducătorii auto trebuie să respecte programul de conducere al vehiculului în conformitate cu reglementările legale în vigoare.

(3) Transportul materialelor explozive cu mijloace de transport se face cu respectarea codului de clasificare, respectiv a numărului diviziunii şi grupei de compatibilitate.

(4) Transportul în acelaşi mijloc de transport al materialelor explozive împreună cu alte materii sau materiale cu care acestea sunt incompatibile precum şi accesul în mijlocul de transport al persoanelor fără atribuţii de serviciu în ceea ce priveşte transportul respectiv, sunt interzise.

(5) Paza transporturilor de materiale explozive se asigură cu efectiv de poliţie înarmat cu arme letale.

(6) Prin excepţie de la prevederile alin.(1) în cazul transporturilor materialelor explozive de la unitatea de preparare şi încartuşare la depozitele proprii când acestea nu se află în cadrul aceluiaşi amplasament sau la locul de utilizare paza se asigură de către persoana juridică autorizată pentru desfăşurarea operaţiunilor cu materiale explozive.

**Articolul 24.** Tranzitul materialelor explozive

Transportul şi/sau tranzitul materialelor explozive pe teritoriul Republicii Moldova de către agenţii economici stabiliţi în alte state se efectuează în baza autorizaţiilor obţinute în Republica Moldova şi statele în care sunt înregistraţi, cu condiţia respectării prevederilor Acordului european referitor  la transportul  rutier internaţional al mărfurilor periculoase (ADR), fără drept de a le pune la dispoziţie pe piaţa Republicii Moldova.

**Articolul 25.** Utilizarea şi distrugerea materialelor explozive

(1) Persoanele juridice autorizate pentru desfăşurarea operaţiunilor cu materiale explozive trebuie să aplice, pentru produsele provenite din rateuri sau cele devenite inutilizabile, proceduri de distrugere care să asigure protecţia persoanelor, obiectivelor şi mediului înconjurător.

(2) Materialele explozive care sunt confiscate vor putea fi supuse procedurii de distrugere în poligoane special destinate sau pe şantierele destinate pentru utilizarea acestora.

(3) Operaţiunea de distrugere a materialelor explozive poate fi efectuată numai în prezenţa reprezentantului legal a celui de la care au fost confiscate aceste produse.

**Capitolul V
AUTORIZAREA ARTIFICIERILOR**

**Articolul 26.** Autorizarea artificierilor pentru utilizarea materialelor explozive

(1) Persoanele fizice nu au dreptul să efectueze operaţiuni cu materiale explozive daca nu fac dovada calităţii de artificier autorizat şi nu sunt angajate la o persoană juridică autorizată, în condiţiile prezentei legi, să desfăşoare aceste operaţiuni.

(2) Artificierii pot fi autorizaţi, la cererea persoanei juridice pe care o reprezintă,

să efectueze operaţiuni cu materiale explozive.

**Articolul 27.** Condiţiile de autorizare a artificierilor

    (1) Calitatea de artificier autorizat se atribuie, în condiţiile prezentei legi, cetăţenilor Republicii Moldova cu domiciliul permanent în Republica Moldova, care îndeplinesc cumulativ următoarele condiţii:

a) au împlinit vârsta de 21 ani;

b) au absolvit un curs de calificare în meseria de artificier;

c) sunt apţi din punct de vedere psihologic şi medical (concluzia narcologică şi psihiatrică) pentru utilizarea materialelor explozive;

d) întrunesc condiţiile prevăzute la art. 12 alin. (1) şi nu se află în niciuna din situaţiile stipulate la art. 12 alin. (2);

e) au susţinut examenul prevăzut la alin. (4).

(2) Obţinerea calificării de artificier conferă persoanei respective dreptul de a solicita autorizarea exercitării activităţii de artificier autorizat.

(3) Cursurile de calificare în meseria de artificier, prevăzute la alin. (1) lit. b), pot fi organizate de către persoanele juridice autorizate de Ministerul Educaţiei, prin procedura de aprobare a programelor.

(4) Autorizarea artificierilor se face în baza unui examen susţinut în faţa Comisiei de autorizare a artificierilor, organizată de serviciul abilitat al Ministerului Afacerilor Interne.

(5) După promovarea examenului, solicitantul trebuie să efectueze o practică timp de două luni sub supravegherea unui artificier autorizat, care deţine autorizaţie şi are experienţă în domeniu nu mai puţin de un an.

(6) Carnetul de artificier autorizat se eliberează de Ministerul Afacerilor Interne, pe termen nelimitat, după ce solicitantul face dovadă că întruneşte condiţiile prevăzute la alin. (5).

(7) Decizia de nepromovare a examenului de autorizare pentru exercitarea activităţii de artificier se motivează în mod corespunzător şi poate fi contestată potrivit Legii contenciosului administrativ nr. 793-XIV din 10 februarie 2000.

(8) Autorizarea artificierilor, precum şi autorizarea producerii, comercializării, depozitării, importului, exportului, reexportului, tranzitului materialelor explozive cu destinaţie civilă şi/sau efectuării lucrărilor cu acestea sunt exceptate de la procedura aprobării tacite.

**Articolul 28.**Periodicitatea testării psihologice şi controlului medical

                      a artificierilor autorizaţi

(1) O dată la doi ani artificierii autorizaţi au obligaţia să susţină testarea psihologică în faţa unui psiholog şi să treacă controlul medical (examinarea narcologică şi psihiatrică) pentru a stabili dacă aceştia sunt sau nu apţi pentru activitatea pe care o îndeplinesc.

(2) Testarea psihologică şi controlul medical se efectuează în termen de 30 de zile înainte de data expirării valabilităţii ultimei testări şi ultimelor concluzii narcologică şi psihiatrică.

**Articolul 29.** Suspendarea, anularea şi retragerea

                      carnetului de artificier autorizat

(1) Neefectuarea testării psihologice în termenul scadent atrage după sine suspendarea carnetului de artificier autorizat până la momentul susţinerii testării.

(2) Carnetul de artificier autorizat se anulează şi se retrage de către autoritatea emitentă în următoarele cazuri:

a) ca urmare a încălcărilor grave, dacă au rezultat victime ori pagube materiale, sau ca urmare a încălcărilor repetate ale prevederilor legale referitoare la regimul materialelor explozive;

b) la întreruperea activităţii pentru o perioadă  mai mare de 3 ani;

c) ca urmare a neefectuării testării psihologice într-o perioadă mai mare de 12 luni de la data expirării valabilităţii ultimei testări.

(3) Titularul carnetului de artificier autorizat este obligat, în decurs de 10 zile lucrătoare de la data adoptării deciziei de anulare a carnetului de artificier autorizat, să depună carnetul anulat la organul emitent.

(4) Obţinerea unui nou carnet este posibilă numai în baza unui examen de autorizare, prevăzut la art. 27 alin. (4).

(5) În cazul în care, în urma susţinerii testării psihologice, rezultă că persoana examinată nu este aptă să exercite meseria, acesteia i se retrage dreptul de practicare a meseriei de artificier şi i se anulează carnetul de artificier autorizat.

**Capitolul  VI
AUTORIZAREA PROCURĂRII, COMERCILIZĂRII, TRANSPORTULUI, IMPOTRULUI, EXPORTULUI, REEXPORTULUI ŞI TRANZITULUI MATERIALELOR EXPLOZIVE**

 **Articolul 30.** Autorizarea operaţiunilor cu materiale explozive

(1) Persoanele juridice, constituite în condiţiile legii, care au dreptul să desfăşoare activităţi prevăzute la art.13 alin.(3), pot fi autorizate, la cerere, să procure şi să transporte materiale explozive admise în circuitul civil pe teritoriul Republicii Moldova.

 (2) Persoanele juridice prevăzute la alin.(1) pot să procure materiale explozive numai de la persoanele juridice străine sau din Republica Moldova autorizate să desfăşoare asemenea operaţiuni.

(3) Permisul pentru procurare şi permisul pentru transport, precum şi permisul de transfer a materialelor explozive se eliberează de către structura de specialitate de nivel central a Ministerului Afacerilor Interne.

 (4) În vederea desfăşurării operaţiunilor de import de materiale explozive, în condiţiile prezentei legi, persoanele prevăzute la alin.(1) au obligaţia să solicite în prealabil permis de procurare şi permis de transport, iar la export şi reexport – permis de transfer.

(5) Permisul de procurare şi permisul de transport la import, precum şi permisul de transfer la export şi reexport se acordă individual, pentru fiecare operaţiune şi numai pentru tipul, marca şi cantităţile de materiale explozive care fac obiectul fiecărei operaţiuni. Termenul de valabilitate a permiselor este de 12 luni de la data de acordare. Neefectuarea în termen a operaţiunii pentru care s-a acordat permisul, indiferent de motiv, conduce la anularea permisului.

(6) Pentru efectuarea operaţiunilor de import, export, reexport şi de tranzit al materialelor explozive prevăzute în Nomenclatorul mărfurilor strategice, aprobat prin Hotărârea Guvernului nr.606 din 15 mai 2002 „Cu privire la Sistemul naţional de control al exportului, reexportului, importului şi tranzitului de mărfuri strategice în Republica Moldova” (Monitorul Oficial, 2002, Nr.69-70, art. 724), persoanele prevăzute la alin.(1) au obligaţia să solicite în prealabil, în condiţiile prezentei legi, autorizaţie corespunzătoare la Comisia interdepartamentală de control asupra exportului, reexportului, importului şi a tranzitului de mărfuri strategice.

(7) Persoana juridică, în termen de 30 de zile de la efectuarea importului, exportului sau a reexportului, trebuie să depună la autoritatea prevăzută la alin. (3) documentele în a căror bază s-a efectuat operaţiunea.

**Capitolul VII
CONFORMITATEA MATERIALULUI EXPLOZIV**

**Articolul 31.** Prezumţia de conformitate a materialelor explozive

(1) Materialele explozive conforme cu standardele de referinţă sau cu părţi ale acestora sunt considerate a fi în conformitate cu cerinţele esenţiale de securitate vizate de acele standarde sau părţi ale acestora, stabilite în anexa nr. 3.

(2) Lista standardelor de referinţă, care conţine standarde armonizate în domeniul materialelor explozive, se aprobă prin ordinul organului de specialitate abilitat în domeniul securităţii industriale şi se publică în Monitorul Oficial al Republicii Moldova.

**Articolul 32.**Declaraţia de conformitate

(1) Declaraţia de conformitate atestă satisfacerea cerinţelor esenţiale de securitate prevăzute la anexa nr. 3.

(2) Producătorul sau importatorul depune declaraţia de conformitate la organismul de evaluare a conformităţii acreditat ales de către aceştea.

(3) Declaraţia de conformitate se emite de către producător sau de reprezentantul lui autorizat ori, în cazul în care nici producătorul, nici reprezentantul autorizat al acestuia nu are domiciliu ori sediu în Republica Moldova – de către importatorul materialului exploziv.

(4) Emitentul unei declaraţii de conformitate este responsabil de emiterea, menţinerea, extinderea, restrângerea, suspendarea sau retragerea declaraţiei şi de conformitatea materialului exploziv cu cerinţele de securitate aplicabile.

(5) Declaraţia de conformitate se bazează pe rezultatele evaluării conformităţii materialului exploziv.

(6) O declaraţie de conformitate poate să se refere atât la un material exploziv concret, cât şi la un grup de materiale explozive similare, pentru care sunt stabilite cerinţe analoge care trebuie atestate. În ultimul caz, emitentul declaraţiei trebuie să asigure că fiecare material exploziv individual al grupului este conform cerinţelor aplicabile.

(7) Declaraţia de conformitate va cuprinde suficientă informaţie pentru a identifica emitentul său, categoria la care se referă materialul exploziv, cerinţele prin care se declară conformitatea şi persoana care o semnează pentru emitent şi în numele acestuia şi va conţine cel puţin următoarele:

a) identificarea sa unică;

b) numele şi adresa de contact ale emitentului;

c) identificarea materialului exploziv;

d) declararea conformităţii şi asumarea responsabilităţii pentru conformitatea materialului exploziv;

e) lista completă şi clară a standardelor sau a altor cerinţe specificate;

f) data şi locul emiterii;

g) termenul de valabilitate.

(8) Emitentul declaraţiei de conformitate trebuie să aibă proceduri implementate pentru a se asigura de conformitatea continuă a materialului exploziv, aşa cum a fost livrat sau acceptat, cu cerinţele menţionate în declaraţia de conformitate, precum şi pentru a reevalua valabilitatea ei, în cazul în care apar:

a) modificări care afectează în mod semnificativ proiectul sau specificaţia materialului exploziv;

b) modificări în actele normative care stabilesc cerinţe faţă de care se declară conformitatea materialului exploziv;

c) informaţii relevante care indică faptul că materialul exploziv declarat ar putea să nu mai fie conform cerinţelor esenţiale de securitate aplicabile.

(9) Emitentul declaraţiei de conformitate trebuie să asigure accesul autorităţilor de reglementare relevante şi al organelor cu funcţii de control la documentaţia tehnică.

(10) Documentaţia tehnică ce susţine o declaraţie de conformitate trebuie să fie elaborată, acumulată, actualizată permanent şi păstrată pentru a se permite trasabilitatea de la declaraţia de conformitate, dată de emitent, şi, după cum este prevăzut în reglementarea tehnică aplicabilă, trebuie să includă următoarele, fără a se limita la ele:

a) descrierea materialului exploziv;

b) informaţia privind documentaţia de proiectare a materialului exploziv;

c) rezultatele evaluării conformităţii materialului exploziv;

d) identificarea organismelor de evaluare a conformităţii antrenate, ale căror rezultate se utilizează, precum şi identificarea statutului lor de acreditare;

e) lista completă şi clară a standardelor aplicabile sau a altor cerinţe specificate;

f) descrierea sistemului de management relevant pentru materialul exploziv.

(11) Declaraţia de conformitate se înregistrează la organismul de certificare a materialelor explozive acreditate, cu atribuirea unui număr, şi se autentifică prin ştampila organismului de certificare. Acesta din urmă va deţine Registrul declaraţiilor de conformitate înregistrate şi va transmite lunar informaţia de rigoare serviciului abilitat al Ministerului Afacerilor Interne, precum şi, la solicitare, autorităţilor cu funcţii de control, instituţiilor guvernamentale şi autorităţilor administraţiei publice locale.

(12) Pentru înregistrarea declaraţiei de conformitate, solicitantul prezintă organismului de certificare a materialelor explozive acreditat:

a) cererea de înregistrare a declaraţiei;

b) două exemplare ale declaraţiei pe suport de hârtie, pe care le-a semnat şi  le-a autentificat prin specimenul său de ştampilă;

c) copiile de pe documentele cuprinse în documentaţia tehnică, prevăzută la alin. (10), şi reglementarea tehnică aplicabilă materialului exploziv pentru care este emisă declaraţia.

(13) Organismul de certificare a materialelor explozive verifică setul de documente prezentat de solicitant privind:

a) corectitudinea direcţionării cererii de înregistrare a declaraţiei de conformitate;

b) plenitudinea şi corectitudinea prezentării documentelor prevăzute la alin. (12).

(14) În urma verificării, conform alin. (13), a setului de documente, organismul de certificare a materialelor explozive, în maximum 3 zile din data recepţionării cererii de înregistrare, efectuează înregistrarea declaraţiei de conformitate sau informează solicitantul despre refuzul înregistrării, precum şi serviciul abilitat al Ministerului Afacerilor Interne.

(15) Temei pentru refuz poate servi faptul că:

a) domeniul de acreditare a solicitantului nu cuprinde produsul declarat;

b) lipseşte setul de documente prevăzute la alin. (12);

c) lipseşte prevederea referitoare la evaluarea conformităţii prin declaraţie de conformitate în reglementarea tehnică aplicabilă materialului exploziv;

d) conţinutul setului de documente prezentat nu corespunde prevederilor din reglementarea tehnică aplicabilă.

**Articolul 33.**Marca de conformitate

(1) Marca de conformitate impusă se aplică pe materialul exploziv în mod vizibil şi lizibil, astfel încât să nu poată fi radiată. În cazul în care acest lucru nu este posibil sau nu este justificat din considerente ce ţin de natura materialului exploziv, marca de conformitate se aplică pe ambalaj şi pe documentele care însoţesc materialul exploziv.

(2) Marca de conformitate impusă se aplică înainte ca materialul exploziv să fie introdus în procesul de utilizare.

**Capitolul VIII
ORGANISMELE DE EVALUARE A CONFORMITĂŢII**

**Articolul 34.** Autoritatea de acreditare

(1) Centrul Naţional de Acreditare este autoritatea de acreditare a organismelor de evaluare a conformităţii materialelor explozive şi de monitorizare a acestora.

(2) Centrul Naţional de Acreditare plasează pe pagina web oficială lista organismelor de evaluare a conformităţii acreditate în domeniul certificării materialelor explozive.

**Articolul 35.** Organismele de evaluare a conformităţii

(1) Organismele de evaluare a conformităţii materialelor explozive acreditate efectuează evaluarea conformităţii, respectând procedurile de evaluare a conformităţii stabilite de prezenta lege.

(2) Organismele de evaluare a conformităţii materialelor explozive acreditate în procesul evaluării ţin cont de dimensiunea întreprinderii şi de structura acesteia, de gradul de complexitate a tehnologiei produsului respectiv, precum şi de caracterul de serie sau de masă al procesului de producţie.

(3) Organismele de evaluare a conformităţii materialelor explozive acreditate respectă gradul de precizie şi nivelul de protecţie necesare pentru certificarea materialului exploziv.

(4) În cazul în care un organism de evaluare a conformităţii acreditat în domeniul certificării materialelor explozive constată că cerinţele esenţiale de securitate prevăzute în anexa nr. 3 sau în standardele de referinţă ori specificaţiile tehnice corespunzătoare nu sunt îndeplinite de către un producător, acesta informează serviciul abilitat al Ministerului Afacerilor Interne despre aceasta şi nu emite un certificat de conformitate.

(5) În cazul în care, pe parcursul monitorizării conformităţii, ulterior eliberării certificatului, un organism de evaluare a conformităţii acreditat constată că un material exploziv nu mai este conform cerinţelor stabilite, acesta solicită producătorului să ia măsurile corective corespunzătoare şi suspendă sau retrage certificatul, dacă este necesar.

(6) În cazul în care nu sunt luate măsuri corective sau ele nu au efectul necesar, organismul de evaluare a conformităţii acreditat restricţionează, suspendă sau retrage certificatul, după caz.

(7) În cazul importului materialelor explozive, pentru recunoaşterea certificatelor de conformitate şi/sau a rapoartelor de încercări eliberate de organismele de evaluare a conformităţii din străinătate, în funcţie de procedura de evaluare a conformităţii aplicată, solicitantul prezintă organismului de evaluare a conformităţii  materialelor explozive, acreditat în Republica Moldova, o cerere, originalele şi/sau copiile, autentificate de organizaţiile emitente, ale certificatelor de conformitate  şi/sau ale rapoartelor de încercări din ţara de origine a materialului exploziv.

(8) Organismul de evaluare a conformităţii acreditat efectuează identificarea (originea, legalitatea, cantitatea şi marcarea) materialelor explozive şi aduce la cunoştinţă solicitantului decizia de eliberare a certificatului de conformitate naţional.

(9) La recunoaşterea certificatelor de conformitate şi/sau a rapoartelor de încercări ale organismelor de evaluare a conformităţii străine, în baza acordurilor de recunoaştere reciprocă a activităţilor de evaluare a conformităţii, organismul de evaluare a conformităţii materialelor explozive acreditat poate stabili efectuarea unor încercări suplimentare dacă cerinţele esenţiale în vigoare în Republica Moldova nu corespund cerinţelor menţionate în certificatul de conformitate străin. În cazul unei decizii negative, refuzul de recunoaştere a certificatului de conformitate a materialului exploziv şi/sau a raportului de încercări, emise de un organism de evaluare a conformităţii acreditat străin, se motivează în scris.

(10) Organismele de evaluare a conformităţii materialelor explozive acreditate plasează pe pagina web oficială orice refuz, restricţie, suspendare sau retragere a certificatelor de conformitate a materialelor explozive.

(11) Organismele de evaluare a conformităţii materialelor explozive acreditate, în conformitate cu prezenta lege, oferă celorlalte organisme de evaluare a conformităţii acreditate care îndeplinesc activităţi similare de evaluare a conformităţii materialelor explozive informaţii relevante privind aspecte ce ţin de rezultatele negative ale evaluărilor conformităţii şi, la cerere, rezultatele pozitive ale evaluărilor conformităţii materialelor explozive.

(12) Decizia organismului de evaluare a conformităţii materialelor explozive acreditat în Republica Moldova poate fi contestată potrivit Legii contenciosului administrativ nr. 793-XIV din 10 februarie 2000.

**Capitolul  IX
CONTROLUL PRIVIND RESPECTAREA REGIMULUI**

**MATERIALELOR EXPLOZIVE**

**Articolul 36.**Controlul privind respectarea regimului

                      materialelor explozive

(1) Controlul privind respectarea regimului materialelor explozive se realizează de către Ministerul Afacerilor Interne, prin intermediul structurilor sale de specialitate.

(2) Autoritatea prevăzută la alin. (1) dispune luarea tuturor măsurilor corespunzătoare, conform legislaţiei în vigoare, pentru asigurarea introducerii în circuitul civil a materialelor explozive numai în cazul în care nu pun în pericol sănătatea şi securitatea persoanelor, pentru depozitarea acestora în modul corespunzător şi utilizarea lor în scopul pentru care au fost produse.

(3) Autorităţile cu atribuţii de control în domeniu efectuează inspecţii periodice ale materialelor explozive la introducerea lor pe teritoriul ţării şi în locurile de depozitare, preparare, încartuşare, experimentare şi utilizare a acestora.

(4) La efectuarea controlului respectării regimului materialelor explozive, autoritatea de control va întreprinde măsuri corespunzătoare care vor asigura respectarea cerinţelor prezentei legi privind securitatea publică, precum şi protecţia şi siguranţa persoanelor, atunci când aceste materiale sunt transportate sau utilizate în scopul pentru care au fost produse.

(5) Autorităţile cu atribuţii de control în domeniu organizează şi efectuează supravegherea corespunzătoare a operaţiunilor cu materiale explozive introduse în circuitul civil, ţinînd cont de prezumţia de conformitate privind materialele care poartă marca de conformitate impusă şi etichetarea acestora în modul stabilit.

**Capitolul IX
DISPOZIŢII TRANZITORII ŞI FINALE**

**Articolul 37**

1. Guvernul, în termen de 6 luni de la data publicării prezentei legi:

a) va prezenta Parlamentului propuneri privind aducerea legislaţiei în vigoare în concordanţă cu prezenta lege;

    b) va aduce actele sale normative în concordanţă cu prezenta lege;

    c) va asigura revizuirea şi abrogarea de către ministere şi alte autorităţi administrative centrale a actelor lor normative ce contravin prevederilor prezentei legi;

    d) va asigura elaborarea actelor normative necesare pentru aplicarea prezentei legi.

(2) Licenţa eliberată până la intrarea în vigoare a prezentei legi se consideră valabilă până la expirarea termenului de valabilitate a licenţei.

(3) Persoanele juridice care activează în domeniul explozivilor, în termen de 6 luni de la data intrării în vigoare a prezentei legi, vor întreprinde măsurile necesare pentru executarea prevederilor prezentei legi.

(4) Prezenta lege intră în vigoare după 6 luni de la data publicării.

Preşedintele Parlamentului

###  Anexa nr. 1

**CATEGORIILE DE MATERIALE EXPLOZIVE**

În sensul prezentei legi, noţiunea „materiale explozive” semnifică orice materiale care se încadrează în una dintre următoarele categorii:

***Categoria 1* –** **substanţe explozive**

a) Acid fulminic (utilizat ca detonator pentru alte materiale explozive);

b) Azotat de amoniu, numit şi nitrat de amoniu sau salpetru de amoniu;

c) Nitroceluloză sau nitraţi de celuloză;

d) Nitroglicerină sau nitraţi de glicerină;

e) Pentrit sau PENT.

***Categoria 2* – amestecuri explozive**

a) Amatol sau Amonit (nitrat de amoniu în amestec cu TNT);

b) ANFO (ANDEX sau IGDONIT, care este un amestec de nitrat de amoniu şi un ulei mineral ca dieselul);

c) Astralită;

d) Azidă de plumb;

e) Dinamită;

f) Sărurile acidului fulminic, numite şi fulminaţi (fulminatul de argin, fulminatul de mercur etc.) sunt utilizate ca detonator pentru alte materiale explozive;

g) Torpex (nitrat de amoniu în amestec cu aluminiu, TNT şi alţi exploziv);

h) Trinitrotoluen (TNT), care este numit şi trotil;

i) Dinitrotoluen.

***Categoria 3* – emulsii explozive**

a) Geluri explozive;

b) Nitraţi de amoniu.

***Categoria 4* – dispozitive explozive**

a) Aprinzătoare pentru fitile (dispozitive de aprindere acţionate chimic, electric sau mecanic pentru declanşarea deflagraţiei materialelor explozive);

b) Capse detonante electrice;

c) Capse detonante pirotehnice;

d) Capse milisecund;

e) Complete NONEL sau sisteme de iniţiere nonelectric a materialelor explozive;

f) Explozori.

***Categoria 5* – mijloace explozive**

a) Fitile de amorsare Bickford;

b) Fitile de deflagraţie;

c) Fitile de detonaţie;

d) Fitile de siguranţă.

***Categoria 6* – alte materiale explozive**

a) Cartuşe explozive;

b) Relee detonante;

c) Tuburi de şoc.

###  Anexa nr. 2

**GRUPELE DE MATERIALE EXPLOZIVE**

În sensul prezentei legi, noţiunea „materiale explozive” semnifică orice materiale care se încadrează în una dintre următoarele grupe, conform recomandărilor stabilite de Comitetul de experţi ai Organizaţiei Naţiunilor Unite privind transportul produselor periculoase, aşa cum au fost publicate de această organizaţie (Cartea Portocalie) şi modificate până la data adoptării prezentei legi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Număr     Clasă/Diviziune

NU Denumirea şi descrierea Glosar (numai pentru informare)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Grupa G
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0121    Aprinzătoare 1.1 G     Aprinzătoare (dispozitive de
        (dispozitive de aprindere)                           aprindere)
                                                 Obiecte conţinând una sau mai
                                                 multe materii explozive,
                                                 folosite pentru a declanşa o
                                                  deflagraţie intr-un lanţ
                                                 pirotehnic. Ele pot fi
                                                 acţionate chimic, electric sau
                                                  mecanic.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0314    Aprinzătoare                   1.2 G     Conform rubricii No NU 0121
        (dispozitive de aprindere)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0315    Aprinzătoare                   1.3 G     Conform rubricii No NU 0121
        (dispozitive de aprindere)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0325    Aprinzătoare                   1.4 G     Conform rubricii No NU 0121
        (dispozitive de aprindere)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0353    Materiale explozive n.s.a.  1.4 G
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0454    Aprinzătoare                   1.4 S     Conform rubricii No NU 0121
        (dispozitive de aprindere)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Grupa S
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0131    Aprinzătoare pentru fitile    1.4 S     Aprinzătoare pentru fitile
        utilizate in minerit                     utilizate in minerit
                                                  Obiecte de concepţie variată
                                                 funcţionând prin fricţiune, şoc
                                                 electric folosit pentru
                                                 aprinderea fitilului utilizat
                                                 in minerit
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
0349    Materiale explozive n.s.a.     1.4 S
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

    În prezenta anexă s-au folosit următoarele abrevieri:
    n.s.a. – nespecificat in altă parte;
    NU – Naţiunile Unite;
    No – numărul de identificare.

###  Anexa nr. 3

**CERINŢE ESENŢIALE DE SECURITATE**

 **pe care trebuie să le întrunească materialele explozive**

**Capitolul I. Cerinţe generale**

1. Fiecare exploziv trebuie proiectat, fabricat şi furnizat in aşa fel încât să prezinte un risc minim pentru securitatea vieţii şi sănătăţii oamenilor şi să prevină deteriorarea proprietăţii şi mediului, in condiţii normale şi previzibile, in special cu privire la regulile de securitate şi practicile standard, inclusiv cele referitoare la perioada dinaintea utilizării.

2. Fiecare exploziv trebuie să atingă performanţele specifice declarate de producător, pentru a asigura cel mai mare grad de securitate şi de fiabilitate posibil.

3. Fiecare exploziv trebuie să fie proiectat şi fabricat in aşa fel încât să poată fi neutralizat, folosindu-se tehnici corespunzătoare, cu efecte minime asupra mediului înconjurător.

**Capitolul II. Cerinţe speciale**

1. La efectuarea operaţiunilor cu materiale explozive trebuie să fie luate în considerare cel puţin următoarele informaţii şi proprietăţi, când este cazul:

a) date despre producere şi proprietăţi caracteristice, inclusiv compoziţia chimică, gradul de amestecare şi, după caz, dimensiunile şi distribuţia mărimii granulelor;

b) stabilitatea fizică şi chimică a explozivului in toate condiţiile mediului înconjurător in care acesta va fi expus;

c) sensibilitatea la impact şi la frecare;

d) compatibilitatea tuturor componentelor din punct de vedere al stabilităţii lor fizice şi chimice;

e) puritatea chimică a explozivului;

f) rezistenţa explozivului la acţiunea apei, atunci când acesta este destinat utilizării in condiţii ude sau umede şi când siguranţa sau fiabilitatea acestuia poate fi afectată negativ de apă;

g) rezistenţa la temperaturi joase şi înalte, atunci când explozivul este destinat păstrării sau utilizării la astfel de temperaturi şi când siguranţa sau fiabilitatea acestuia poate fi afectată negativ de răcirea sau încălzirea unuia dintre componenţi sau a explozivului in întregime;

h) oportunitatea utilizării explozivului in medii cu risc (de exemplu, medii puse in pericol de atmosfere grizutoase, mase calde etc.), dacă explozivul este destinat utilizării in astfel de condiţii;

i) caracteristici de securitate pentru preîntâmpinarea iniţierii sau aprinderii neaşteptate ori neatente;

j) încărcarea şi funcţionarea corectă a explozivului atunci când acesta este utilizat cu scopul pentru care a fost creat;

k) instrucţiuni corespunzătoare şi, daca este necesar, marcaje referitoare la utilizarea in condiţii de securitate, depozitarea şi distrugerea explozivului, scrise in limba româna sau in limba/limbile oficială/oficiale a/ale statelor membre ale Uniunii Europene sau Comunităţii Statelor Independente destinatare;

l) capacitatea explozivului, a învelişului şi a tuturor componentelor de a rezista deteriorărilor ce pot apărea in timpul depozitarii până la data expirării specificată de producător;

m) specificarea tuturor dispozitivelor şi accesoriilor necesare pentru funcţionarea fiabilă şi sigură a explozivilor.

2. Fiecare exploziv se testează in condiţii reale. Daca nu este posibilă testarea intr-un laborator, testele se efectuează in condiţiile in care urmează sa fie folosit explozivul.

3. Explozivii minieri trebuie să respecte cel puţin următoare cerinţele:

a) metoda de iniţiere propusă trebuie să asigure detonarea sigură, fiabilă şi completă sau, după caz, deflagraţia explozivului minier. În cazul particular al pulberii negre trebuie verificată capacitatea de deflagraţie a acesteia;

b) explozivii minieri sub formă de cartuşe trebuie să transmită detonarea de la un capăt la celalalt al lanţului de cartuşe în condiţii de siguranţă şi fiabilitate;

c) gazele produse de explozivii minieri destinaţi utilizării în subteran trebuie să conţină monoxid de carbon, gaze nitroase, alte gaze, vapori sau reziduuri solide in suspensie, in cantităţi care, in condiţii normale de lucru, nu sunt dăunătoare pentru sănătate.

4. Fitilele detonante, fitilele de siguranţă, fitilele de aprindere şi tuburile de şoc trebuie să respecte cel puţin următoare cerinţele:

a) învelişurile fitilelor detonante, fitilelor de siguranţă şi cele ale fitilelor de aprindere trebuie să aibă o rezistentă mecanică adecvată, care să permită protejarea umpluturii de exploziv in timpul expunerii la solicitări mecanice obişnuite;

b) parametrii timpilor de ardere ai fitilelor de siguranţă trebuie indicaţi şi să corespundă in condiţii de fiabilitate;

c) fitilele detonante trebuie să poată fi iniţiate in condiţii fiabile, să aibă o capacitate de iniţiere suficientă şi să fie respectate cerinţele referitoare la depozitare in condiţii climatice speciale.

5. Detonatoarele (inclusiv detonatoarele cu întârziere) şi releele trebuie să respecte cel puţin următoare cerinţele:

a) detonatoarele trebuie sa iniţieze fiabil detonarea explozivilor minieri destinaţi folosirii împreună cu aceştia, in toate condiţiile de utilizare previzibile;

b) releele trebuie să poată fi iniţiate fiabil;

c) capacitatea de iniţiere nu trebuie să fie afectată negativ de umiditate;

d) timpii de întârziere ai detonatorilor cu întârziere trebuie să fie suficient de uniformi pentru a asigura ca probabilitatea suprapunerii timpilor de întârziere ai treptelor de timp apropiate să fie nesemnificativă;

e) caracteristicile electrice ale detonatorilor electrici trebuie să fie indicate de ambalaj (de exemplu, curent minim de funcţionare, rezistentă etc.);

f) reoforii detonatorilor electrici trebuie să aibă izolaţia electrică corespunzătoare şi o rezistentă mecanică suficient de mare, inclusiv soliditatea legăturii cu detonatorul, avându-se in vedere destinaţia acestora.

 Anexa nr. 4

**CONDIŢIILE**

**pe care trebuie să le întrunească spaţiile de depozitare**

**şi păstrare a materialelor explozive**

1. Spaţiile de depozitare a materialelor explozive se amplasează în afara localităţilor, la o distanţă nu mai mică de 3 km de la acestea în cazul cînd sunt situate la suprafaţa solului sau sunt de tip demisol şi la o distanţă nu mai mică de 1 km de la acestea în cazul cînd sunt adâncite în sol sau subterane.

2. Spaţiile de depozitare a materialelor explozive pot fi la suprafaţă solului fără niveluri, de tip demisol, adâncite în sol sau subterane.

3. Capacitatea totală a depozitelor pentru materiale explozive, amplasate pe acelaşi teritoriu, nu trebuie să depăşească: substanţe, amestecuri şi emulsii explozive – 240 tone; detonatoare – 300000 bucăţi; fitil de detonaţie – 400000 metri; fitil de deflagraţie şi mijloace de aprindere a acestuia – în cantităţi nelimitate.

4. Spaţiul de depozitare a materialelor explozive reprezintă o construcţie special amenajată sub formă de depozit, destinată pentru păstrarea materialelor explozive, constituită din una sau mai multe încăperi.

5. Spaţiul de depozitare trebuie să asigure condiţii optime pentru păstrare sau depozitare îndelungată a materialelor explozive, să asigure siguranţa deplină a acestora.

6. Spaţiul de depozitare nu poate fi utilizat în alt scop decît în cel pentru care este destinat.

7. În spaţiul de depozitare se interzice efectuarea de lucrări ce nu au legătură cu manevrarea şi depozitarea materialelor explozive.

8. Spaţiul de depozitare trebuie astfel dimensionat încît să asigure dispunerea dulapurilor metalice, lăzilor sau stelajelor în conformitate cu prevederile prezentei legi şi să asigure căile de acces.

9. Cheile de la intrare se păstrează la gestionarul spaţiului de depozitare care, la plecare, are obligaţia să încuie uşa de acces.

10. Al doilea rînd de chei se păstrează într-o cutie închisă şi sigilată, în altă încăpere decît cea de depozitare, care este destinată pentru paznic.

11. La uşile spaţiului de depozitare trebuie să fie instalate grilaje metalice, iar la ferestre – grilaje metalice şi plase din sîrmă.

12. Montarea grilajelor nu este obligatorie la uşile de acces confecţionate din metal cu o grosime de cel puţin 5 mm.

13. Ferestrele trebuie prevăzute cu geamuri mate sau vopsite în alb, pentru protecţie împotriva razelor solare.

14. Spaţiul de depozitare trebuie să fie construit din materiale incombustibile, să aibă uşi de acces din metal sau din materiale rezistente la foc, prevăzute cu încuietori duble independente.

15. Se interzice accesul în spaţiul de depozitare cu obiecte generatoare de flacără deschisă sau cu rechizite de fumat, cu telefoane mobile, aparate radio sau electrice.

16. Pardoseala spaţiului de depozitare trebuie să fie confecţionată din material incombustibil, să fie plană şi să nu prezinte fisuri, precum şi să fie văruită sau vopsită.

17. Pentru prevenirea şi stingerea incendiilor, spaţiile de depozitare trebuie să corespundă cerinţelor securităţii antiincendiare şi să fie prevăzute cu mijloace tehnice de apărare împotriva incendiilor, care să fie accesibile în orice moment.

18. Spaţiul de depozitare trebuie să fie prevăzut cu instalaţii împotriva supratensiunilor atmosferice şi electricităţii statice, precum şi să fie prevăzută legătura cu pământul.

19. Spaţiul de depozitare trebuie să corespundă cerinţelor securităţii electrice.

20. Teritoriul de amplasare a depozitelor şi spaţiul de depozitare trebuie asigurat cu iluminat corespunzător.

21. Cuplarea, respectiv decuplarea iluminatului electric, se face de la întrerupătoare amplasate în afara spaţiului de depozitare.

22. Corpurile de iluminat trebuie să fie în construcţie antiexplozivă.

23. În spaţiul de depozitare se vor menţine o temperatură şi o umiditate care să nu depăşească valorile admise de depozitare stabilite de producător.

24. În cazul în care, conform instrucţiunilor producătorului, temperatura trebuie menţinută în anumite limite, spaţiul de depozitare va fi prevăzut cu instalaţie de încălzire cu apă sau de climatizare (aer cald/rece).

25. Pentru controlul temperaturii şi al umidităţii, spaţiul de depozitare trebuie prevăzut cu termometru, care se instalează la 2/3 din înălţimea încăperii şi, respectiv, cu higrometru.

26. Cazanul de încălzire a apei sau de abur trebuie să fie amplasat la o distanţă de cel puţin 10 metri faţă de spaţiul de depozitare.

27. În cazul în care în spaţiul de depozitare se află şi substanţe, amestecuri emulsii explozive, fitilurile de detonaţie, fitilurile de deflagraţie şi mijloacele de aprindere a acestora se păstrează în dulapuri, seifuri metalice ori în lăzi metalice prevăzute cu încuietori.

28. Dulapurile trebuie să fie permanent încuiate, deschizîndu-se numai atunci cînd este necesară efectuarea unor operaţiuni.

29. Fiecare cheie este etichetată cu numărul dulapului de păstrare şi se află la persoana care are în gestiune încăperea respectivă.

30. Dublurile cheilor de la dulapuri se păstrează, etichetate, în cutie metalică închisă la persoana care are în gestiune spaţiul de depozitare.

31. Teritoriul depozitelor şi spaţiile de depozitare trebuie prevăzut cu sisteme de alarmă şi de protecţie împotriva efracţiei şi cu sisteme de supraveghere video.

32. Perimetrul teritoriului depozitelor trebuie prevăzut cu gard netransparent şi cu sisteme antiefracţie de tip “Ghiurza” sau “Barier”.

33. Depozitele şi teritoriul de amplasare a acestora trebuie asigurate cu posturi de pază fizică, minimum 2 gardieni dotaţi cu arme de foc, mijloace speciale şi butoane de alarmă cu conectare la dispeceratul centralizat de pază.

34. Verificarea dacă spaţiul întruneşte condiţiile de depozitare a materialelor explozive se efectuează de subdiviziunea teritorială de poliţie sau de serviciul abilitat al Ministerului Afacerilor Interne, la cerere sau la necesitate, cu întocmirea procesului-verbal de constatare, pentru fiecare spaţiu separat.

35. Modificarea spaţiului de depozitare a materialelor explozive se poate realiza numai după obţinerea unui nou proces-verbal de constatare.

 Anexa nr. 5

**CONDIŢIILE**

**pe care trebuie să le întrunească spaţiile de preparare**

**şi încartuşare a materialelor explozive**

1. Prepararea şi încartuşarea materialelor explozive se face în sectoare şi spaţii separate de depozitele acestora, iar amplasarea lor se face respectând distanţele de securitate faţă de alte obiective.

2. Spaţiul de preparare şi încartuşare a materialelor explozive reprezintă o construcţie special amenajată sub formă de atelier, destinată pentru fabricarea materialelor explozive, constituită din una sau mai multe încăperi.

3. Clădirile în care se fabrică materiale explozive nu vor fi prevăzute cu subsol, etaj sau pod amenajat.

4. Spaţiile de preparare şi încartuşare a materialelor explozive vor fi prevăzute cu un singur nivel la suprafaţa solului şi cu acoperiş de tip uşor.

5. Sectoarele/secţiile unei unităţi de fabricare a materialelor explozive se organizează pe zone specifice produselor care se realizează.

6. Amplasarea şi zonarea sectoarelor/secţiilor determinate de scopuri tehnologice şi din punct de vedere al securităţii şi sănătăţii în muncă şi de evitare a producerii unor eventuale accidente vor fi delimitate teritorial, corespunzător necesităţilor.

7. În cazul în care tehnologia de lucru prevede necesitatea unor posturi de lucru pe mai multe nivele, în interiorul sau exteriorul clădirii, aceste posturi de lucru vor fi dispuse în aşa fel încât în cazul unei explozii pe unul dintre nivele să nu fie periclitată securitatea şi sănătatea lucrătorilor precum şi securitatea instalaţiilor tehnologice.

8. În clădirile destinate fabricării materialelor explozive, echipamentele electrice utilizate vor fi numai cele având gradul de protecţie adecvat mediului respectiv.

9. Se vor lua obligatoriu măsuri de protecţie contra acumulării electricităţii statice.

10. Se vor lua obligatoriu măsuri de respectare a cerinţelor de securitate contra incendiilor.

11. Se vor lua obligatoriu măsuri de respectare a tehnicii securităţii muncii.

12. Obiectivele de pe teritoriul unei unităţi de fabricare a materialelor explozive, vor fi prevăzute cu instalaţii de protecţie împotriva supratensiunilor atmosferice.

13. Depozitele pentru produsele finite situate pe teritoriul unităţii de fabricare a materialelor explozive vor fi construcţii separate de restul secţiilor de fabricare şi alte depozite.

14. Pe amplasamentul unităţii de fabricare a materialelor explozive, între clădirile în care există posibilitatea producerii unor explozii şi celelalte clădiri, se vor păstra distanţele de securitate.

15. În situaţia în care nu se pot respecta distanţele de securitate, se vor lua măsuri suplimentare pentru diminuarea sau eliminarea efectelor în caz de explozie.

16. Depozitele pentru materii prime necesare procesului de fabricaţie, vor fi separate de depozitele de produse finite.